President kan wel in staat van beskuldiging geplaas wordPres. Cyril Ramaphosa by ŉ konferensie oor geslagsgebaseerde geweld. (Foto: GCIS) Die onafhanklike paneel wat die diefstal op pres. Cyril Ramaphosa se plaas Phala Phala en die daaropvolgende gebeure moes ondersoek, het bevind daar is wel genoeg bewyse dat die president ŉ ernstige oortreding van die Grondwet kon begaan het. Dit beteken Ramaphosa kan wel nou in ŉ staat van beskuldiging geplaas word. Die artikel 89-paneel se verslag is Woensdag aan die speaker van die parlement, Nosiviwe Mapisa-Nqakula, oorhandig. Hierin bevind die paneel dat Ramaphosa in stryd met sy amp kon opgetree het deur die oortreding van verskeie artikels in die Grondwet. Hierdeur het hy hom blootgestel aan ŉ botsing van belange tussen sy amptelike verantwoordelikhede en sy private onderneming. “Gebaseer op die prima facie‑inligting tot die paneel se beskikking, was daar ŉ opsetlike bedoeling om nie die gebeure op die plaas openlik te laat ondersoek nie. Dit is gedoen om die gebeure geheim te hou,” lui die verslag. “Die president het sy mag as staatshoof misbruik om die gebeure in die geheim te laat ondersoek en die hulp van die Namibiese president in te roep om die verdagtes aan te keer.” Die paneel wys ook daarop dat meer buitelandse valuta in die rusbank weggesteek was as wat die amptelike kwitansie vir die aankoop van buffels op die president se plaas aantoon. “Dit laat die vraag ontstaan waar hierdie kontak vandaan gekom het.” Die Nasionale Vergadering sal volgende week die verslag bespreek en moet dan bepaal of die president in ŉ staat van beskuldiging geplaas moet word of nie. Die president se kantoor het intussen laat weet hulle neem kennis van die bevindings in die verslag en dat hulle dit nou aan die Nasionale Vergadering oorlaat om te besluit watter stappe gedoen moet word.